ജില്ലയിലെ പോലീസ് സിപിഎമ്മിന്റെ ബിടീമായി അധഃപതിച്ചെന്ന് യുഡിഎഫ് ആലപ്പുഴ: പൊതു സമൂഹത്തിന്റെ ജീവനും സ്വത്തിനും സംരക്ഷണം ഉറപ്പാക്കുകയും എല്ലാ വിഭാഗം ജനങ്ങള്ക്കും തുല്യനീതി ഉറപ്പാക്കാന് ബാധ്യതയുള്ള പോലീസ് സിപിഎമ്മിന്റെ ആജ്ഞാനുവര്ത്തികളായി സിപിഎം ബിടീമായി മാറിയിരിക്കുകയാണെന്ന് യുഡിഎഫ് ജില്ലാ ചെയര്മാന് സി.കെ. ഷാജി മോഹന്, കണ്വീനര് ബി. രാജശേഖരന് എന്നിവര് പ്രസ്താവനയില് കുറ്റപ്പെടുത്തി. കോവിഡ് പ്രോട്ടോക്കോളിന്റെ മറവില് സര്ക്കാരിന്റെ ജനവിരുദ്ധ നടപടികള്ക്കെതിരെ പ്രതിഷേധിക്കുന്ന പ്രതിപക്ഷ രാഷ്ട്രീയ നേതാക്കള്ക്കെതിരെയും പ്രവര്ത്തകര്ക്കെതിരെയും അതിശക്തമായ വകുപ്പുകള് ഉള്പ്പെടുത്തി കേസുകള് എടുക്കുകയാണ് പോലീസ്. സിപിഎം നേതാക്കള് എത്രയാള്ക്കാരെ പങ്കെടുപ്പിച്ച് രാഷ്ട്രീയ പരിപാടികളും സമരങ്ങളും സംഘടിപ്പിച്ചാലും കേസെടുക്കാന് പോലീസ് തയാറാകാത്തപ്പോഴാണ് യുഡിഎഫ് നേതാക്കള്ക്കെതിരെ പോലീസ് കേസെടുക്കുന്നത്. പത്ര ദൃശ്യ മാധ്യമങ്ങളില് വരുന്ന ഫോട്ടയും ദൃശ്യങ്ങളും പരിശോധിച്ചാല് സത്യം ബോധ്യപ്പെടും. ഈ സാഹചര്യത്തില് വിവിധ പോലീസ് സ്റ്റേഷനുകളില് രജിസ്റ്റര് ചെയ്ത കേസുകളുടെ നിജസ്ഥിതി മനസിലാക്കി യുഡിഎഫ് ബന്ധപ്പെട്ട കോടതിയെ സമീപിക്കുമെന്നും ജില്ലാ പോലീസ് ചീഫിന്റെ ഓഫീസിലേക്ക് യുഡി എഫിന്റെ നേതൃത്വത്തില് മാര്ച്ച് സംഘടിപ്പിക്കുമെന്നും ഇരുവരും അറിയിച്ചു.